Әллә каргышмы соң бу? ("Адмирал" фаҗигасен үз күзләрем белән күргәч)

	Чәршәмбе көнне Казандагы иң эре базарларның берсе – “Адмирал” янды. Янгынны бертуктаусыз ун сәгать дәвамында сүндерделәр. Фаҗигадә биш кеше янып үлде. Бу – кичәге сан. Рәсми хәбәрләргә ышансаң, ут эчендә 25 кеше калган булуы ихтимал. Әмма урамда көн һәм төнен уздырган кешеләр, корбаннар күбрәк булырга мөмкин, дип әйтә. Янгын урынындагы мәхшәрне “ВТ” хәбәрчесе үзе күреп кайтты. 	 Мәхшәрдән чыгып котыла алучылар ...Энҗе су эчендә басып торганын да, бер-бер артлы тәмәке кабызып, җиргә ташлаганын да сизми. Калтыраган кулы белән әни­сенә шалтырата: “Чыктык без, чык­тык, урамда басып торам, исән-сау мин, әмма анда кешеләр калды”, – дип сөйли. Аннары без­гә борылып, сүзен дәвам итә: “Янгын кафе ягында чыкты. Куртка алырга дип килгән идек. Башта өскә нидер тамган кебек булды, күтәрелеп карасам, түбә ягыннан төтен килә. Янабыз бит дим, ке­шеләр йө­герешә башлады. Шун­дагы сатучылар янгынны баш­та үзләре сүн­дерергә тырышты. Бе­рәүләр су алып килде, икенчеләре – янгын сүндергеч. Өчен­челәре шул арада товарларын да тутыра башлады. Янгын сүндерүчеләр тиз килде кебек, 13.15 сәгатьтә алар монда иде инде. Сәгатькә караганымны тө­гәл хәтерлим. Алар шул кафе тирә­сенә су сипте. Ә сәгать икеләрдә инде кафе урнашкан яктагы корылма җи­ме­релеп төш­те. Кеше­ләр базар эче­нә керергә, товарларын алып чыгарга тырышты, тик коткаручылар кеше­ләрне эчкә кертмәде. Чыгып өлгермәү­челәр дә күп иде”. 
	Римма БИКМӨХӘММӘТОВА	
Ватаным Татарстан

	№ 34 | 13.03.2015	


